吳慎微鄧志宏同遊陳氏園
作者：李綱
朝代：宋

paragraphs: 我本惜春人，常恐春色老。
沙陽渺天南，春到一何早。
羣芳忽爛漫，自覺被春惱。
招邀適名園，景物得幽討。
燦燦桃李妍，娟娟松竹好。
虛室自含風，迴塘已生草。
酌酒對芳菲，論文慰懷抱。
瓌奇窺李杜，寒色笑郊島。
軟語既温温，髙談方浩浩。
二子若驊騮，輕車駕長道。
而我正飄蓬，摧殘已枯槁。
家在天一涯，情若風中翿。
幸然得相從，豁我憂心擣。
青春能幾時，落花看又掃。
寧辭金罍空，坐使玉山倒。
世事可兩忘，悠悠信蒼昊。